মূলত বাবা ক্রোনাসের বিরুদ্ধে যুদ্ধ করে জিউস নিজের নিয়ন্ত্রণ প্রতিষ্ঠা করেন। তার বাবাকে অবশ্য আদর্শ বাবা বলা যাবে না। নিজের অন্য সন্তানদেরকে খেয়ে ফেলেছিলেন ক্রোনাস। ক্ষমতা ধরে রাখাই ছিলো এমন অকাজের উদ্দেশ্য। তবে শেষ রক্ষা হয় নি। জিউসের মা রেয়া তার জন্মের পর এক টুকরো পাথরকে কাপড় দিয়ে পেঁচিয়ে স্বামীর হাতে তুলে দেন। যথারীতি সেটা পেটে চালান করে দেন টাইটান দেবতা ক্রোনাস। ফলে বেঁচে যান দেবতাদের ভবিষ্যৎ রাজা। পরবর্তীতে বাবার পেট থেকে নিজের ভাইবোনকে উদ্ধার করেন তিনি।